עד כאן צעירים למען ישראל

פעילות העמותה

עמותת "עד כאן צעירים למען ישראל" הוקמה ב-21 בספטמבר 2015 על ידי אבירם זאבי (עובד המשרד לביטחון פנים) וליאור בן צור ביוזמת גלעד אך שהקים בקיץ 2013 את עמותת "מגן לישראל יהודית ודמוקרטית" המפעילה את "עד כאן". 
בין השנים 2015-2012 ביצעו חברי העמותה תחקיר על שוברים שתיקה, תעאיוש, בצלם, שומרי משפט - רבנים למען זכויות האדם, אנרכיסטים נגד גדרות ועוד. לדברי העמותה במהלך הפעילות נחשפו שורה של עבירות אשר מבוצעות בקביעות על ידי הארגונים; שקרים והסתה המופצים בעולם נגד מדינת ישראל, חיילי צה"ל ומפקדיו ותושבי יהודה ושומרון; קשרים חסויים בין ארגונים שונים; ועידוד הפרות סדר והפגנות אלימות נגד חיילי צה"ל.  
כחלק מהמאבק של ועד מתיישבי השומרון וגורמים נוספים בשימוש של פלסטינים בקווי האוטובוס לאריאל, בין היתר בנימוק של הטרדות ואיומים מצד הנוסעים הפלסטינים, הביאה בספטמבר 2014 עמותת "מגן לישראל יהודית ודמוקרטית" תחקירנית ומדובב לאחד האוטובוסים. המדובב פתח בשיחה עם פועל פלסטיני, הפנה תשומת לבו לתחקירנית והקליט את הפועל אומר: "תראה איך היא מחליקה את השיער שלה, זונה. הייתי לוקח אותה מאחורה באוטובוס ו... אותה, הלוואי היינו פה לבד". הפועל צילם אותה כדי שיוכל לאתר אותה מאוחר יותר. ההקלטה הועברה למשרד הביטחון וקטע ממנה שולב בכתבה בערוץ 2. אותה תחקירנית עבדה בהמשך עבור עמותת "עד כאן צעירים למען ישראל".
בתוכנית "עובדה" ששודרה ב-7 בינואר 2016 וגרמה לסערה תקשורתית, נחשפה לראשונה עבודתם החשאית של חברי העמותה. בכתבה נאמר מפי חברי העמותה כי פעיל תעאיוש, עזרא נאווי, בעזרתם של פעילים המשתייכים לארגונים "בצלם" ו"רבנים למען זכויות אדם", התחזה למתווך קרקעות כדי להפליל ערבי ישראלי ולהסגירו לביטחון המסכל הפלסטיני, באשמת מכירת קרקעות להתנחלויות. עוד נחשף באותו תחקיר צילום שבו התגאה נאווי כי הסגיר בעבר בנסיבות דומות שלושה ערבים נוספים לכוחות הביטחון הפלסטינים ובין היתר סיפר כי גרם למותו של פלסטיני בשם אבו חליל, אשר רצה למכור את אדמתו הפרטית ליהודים. בעקבות הכתבה נעצר נאווי כשניסה לצאת מהארץ ונחקר במחוז ש"י של המשטרה. ב-27 במרץ 2016 המליצה המשטרה להעמיד את נאווי וגיא בוטביה, פעיל נוסף בתעאיוש, לדין.
בכתבה שפורסמה בידיעות אחרונות ב-13 בינואר 2016, חשף "עד כאן" תיעוד של פגישה בין מנכ"ל משרד החוץ לשעבר, אלון ליאל, לפעילי ארגון "שוברים שתיקה". במהלך הפגישה דיבר ליאל על חשיבותה של הפעולה בחו"ל דווקא, וכן על דרכים לגרום להוצאת ישראל מהאו"ם ולהחרמתה ממשחקי פיפ"א. לשאלה כיצד יש להציג לציבור הישראלי את פעילות הארגון בחו"ל, אמר ליאל: "תשובה שלדעתי אסור לענות אותה, למרות שהיא תשובה נכונה, שהקרב בתוך ישראל הוכרע... אני מאמין שרק הקהילה הבינלאומית, כמו במקרה של דרום אפריקה, יכולה לשנות את דעת הקהל".
בכתבה דיבר ליאל גם על פעילותו לסיכול מינויו של דני דיין לשגריר ישראל בברזיל. בעקבות הכתבה הודיע ראש ממשלת ישראל בנימין נתניהו כי דני דיין ימונה לשגריר בברזיל, או שלא ימונה שגריר כלל. שר החינוך נפתלי בנט אמר: "אני מתחיל לחשוב אולי שיש בעיה ב-DNA של משרד החוץ... אם אנשים כמו אלון ליאל שהו במשך מספיק זמן במשרד החוץ יש שם בעיית עומק... כשהפירומן מספר 1 עומד בראש המערכת אז איזו הסברה הוא יסביר את ישראל?".
ב-14 בינואר 2016 פרסם "עד כאן" סרטון שבו נחשף כי ארגון "שוברים שתיקה" העביר במזומן כספים לפעילי ארגון תעאיוש עזרא נאווי וגיא בוטביה, ודרכם גם לסעיד עוואד - תושב יטא, הטוען לבעלות על שטח בדרום הר חברון. בכתבה שפורסמה בחדשות ערוץ 2 פורסם כי גם ארגון שומרי משפט - רבנים למען זכויות האדם העביר כסף לנאווי. מארגון זה נמסר בתגובה כי הכסף הועבר לנאווי על שירותי הסעות שסיפק וסיורים לעורכי דין, וכי העבודה איתו הופסקה עם פרסום התחקיר ב"עובדה". לאחר מכן נמסר גם כי נאווי עבד בארגון "בשבריר משרה". מארגון שוברים שתיקה נמסר בתגובה: "אנחנו לא עובדים אצל השטאזי ולא מגיבים לשטאזי. מי שרוצה מדינת משטרה דוגמת הגוש הסובייטי – שיבושם לו".
ב-17 במרץ 2016 שידר ערוץ 2 תחקיר שהתבסס על צילומים שערכו פעילי "עד כאן", ולפיו פעילי "שוברים שתיקה" אוספים מידע מסווג מחיילים שהגיעו אליו. על התחקיר אמר האלוף (מיל') עמירם לוין שהוא "עלילת דם. אין בו מילת אמת". מאידך אמר ראש הממשלה בנימין נתניהו כי בכוונתו לחקור את הנושא ושר הביטחון משה יעלון הנחה את צה"ל לפתוח בבדיקה. התחקיר גרר גינויים כלפי "שוברים שתיקה" גם מצד חברי הכנסת יאיר לפיד ואיתן כבל. בפברואר 2019 הודיע היועץ המשפטי לממשלה כי לא תיפתח חקירה בנושא.

תגובות

בעקבות הכתבה בתוכנית "עובדה", חשפו אנשי "שוברים שתיקה" פעיל אשר חדר לשורות הארגון כשנה לפני כן. בכתבה שפורסמה בוואלה נכתב כי הפעיל ניסה למסור עדות שקרית במטרה להביך את הארגון ולהוכיח שהעדויות המפורסמות בו בלתי-אמינות, אך העדות לא אומתה באופן מספק ועל כן לא פורסמה. בתגובה לחשיפה טען הפעיל כי העדות שמסר לא הייתה שקרית וכי זו רק הייתה דרך לחדור לשורות הארגון. עוד נטען בכתבה כי הפעיל נתפס מקליט את אחת מפגישות הצוות.
בתגובה לכתבה בתוכנית "עובדה" פרסם בנדט, ב-13 בינואר 2016, כי ארגון "עד כאן" ממומן על ידי ועד מתיישבי השומרון, הממומן מכספי משלם המיסים. ועד מתיישבי שומרון הכחיש את הדיווח. בעקבות הכתבה, חשף הכתב חנן עמיאור כי עורכי וואלה לא דיווחו על כך שבנדט הוא בן זוגה של רעות מור, יועצת התקשורת של "שוברים שתיקה". בעקבות כך הודיע אתר וואלה כי בנדט לא יסקר יותר את פעילות ארגון "שוברים שתיקה".
בטור שכתב מזכ"ל תנועת "שלום עכשיו", יריב אופנהיימר, בעיתון "הארץ", האשים את תנועת עד כאן כי לאנשיה אין שום כוונה להציל חיי אדם. "אם הדבר היה בראש מעיניהם" כתב אופנהיימר, "הם לא היו ממתינים עם התחקיר במשך שנה שלמה עד לשידורו בטלוויזיה, אלא מעבירים את ההקלטות של עזרא נאווי למשטרת ישראל עוד באותו היום בו צולמו". הארגון מסר בתגובה שהחומרים נמסרו למשטרת ישראל מעט לאחר שצולמו.